**NorthSide og Danica Pension vil have danskere til at tænke over deres pension**

Inkarnerede fans af NorthSide kan snart købe very-early-bird-billetter til NorthSide i år 2049. Det er et led i en ny kampagne mellem NorthSide og Danica Pension, som opfordrer danskerne til at fylde deres fremtid med dét, de elsker i dag.

Kan du se dig selv som gammel? Det kan godt være svært. Men hvis du kan lide god musik nu, kan du det sikkert også i fremtiden.

Det er Danica Pensions budskab i et nyt samarbejde med NorthSide, hvor billetter til festivalen i år 2049 bliver sat til salg for 250 kroner. Formålet at få danskerne til at tænke på pension i en sammenhæng, som de kender fra deres hverdag.

*”Pointen i kampagnen er, at hvis du elsker at rejse i dag, gør du det nok også, når du går på pension. Og hvis du elsker at gå til koncerter med dine venner, så bliver I nok ved med det. Det er den indsigt, vi sætter på spidsen ved at invitere til NorthSide i 2049,”* siger Dorthe Krogh Jensen, marketingansvarlig hos Danica Pension, og fortsætter:

*”Selve salget af billetterne er ikke formålet for kampagnen. Formålet er, at flere danskere – og især dem, der stadig har nogle årtier til pensionen – forholder sig til, hvad det er for et liv, de gerne vil leve i fremtiden – og i sidste ende om de har råd til det.”*

**Hvordan får man en billet?**

Et begrænset antal billetter bliver sat til salg her små 30 år inden, det første band går på scenen. Billetterne kan købes gennem www.ticketmaster.dk fra 16. januar 2020 kl. 10 til 250 kroner.

Den lave pris er en del af kampagnens budskab, da en standard NorthSide-billet naturligvis kommer til at koste mere i 2049. Prisen symboliserer, at hvis man investerer 250 kroner i dag, kan de penge nå at blive til mange flere inden 2049 og måske endda dække den tids reelle billetpris – lige som ved dine pensionsindbetalinger.

Hos NorthSide er det kampagnens optimistiske syn på fremtiden, der gjorde udslaget.

*”Vi sagde ja til samarbejdet, da vi elsker opfordringen om at fylde sin kalender med ting, man kan glæde sig til, også om lang tid. Hos NorthSide har vi fokus på ansvarlighed, og NorthSide 2049 handler på en uhøjtidelig og overraskende måde netop om at tage ansvar for, at din fremtid bliver ligeså god, sjov og fuld af gode oplevelser, som din nutid,”* siger Martin Thim, Partner & Sustainability Manager hos NorthSide.

Læs mere om kampagnen [her](https://danicapension.dk/privat/northside), som er udviklet i samarbejde med reklamebureauet & Co.

For yderligere oplysninger, kontakt venligst:

Northside / Down The Drain

presse@downthedrain.dk

Tlf. 92 82 92 97

Danica Pension

ogu@danskebank.dk

Tlf. 28 56 23 22